b'\n_START_ARTICLE_\nDolenjska nare\xc4\x8dna skupina\n_START_PARAGRAPH_\nDolenjska nare\xc4\x8dna skupina (dolenj\xc5\xa1\xc4\x8dina) je skupina tesno povezanih nare\xc4\x8dij slovenskega jezika, ki se govorijo na podro\xc4\x8dju osrednje Dolenjske in vzhodne Notranjske. Na podro\xc4\x8dju zgodovinske Dolenjske sta ob slovenskem jeziku sicer dolga stoletja \xc5\xbeivela tudi jezik Ko\xc4\x8devskih Nemcev (na obmo\xc4\x8dju okoli Ko\xc4\x8devja) in razli\xc4\x8dni ju\xc5\xbenoslovanski govori srbskih beguncev pred Turki, Uskokov (v Beli Krajini). Po izgonu Ko\xc4\x8devarjev ob koncu 2. svetovne vojne so se na Ko\xc4\x8devskem ob preostalih staroselcih naselili tudi priseljenci iz drugih delov Slovenije in ostalih republik biv\xc5\xa1e Jugoslavije, zato je dana\xc5\xa1nje ko\xc4\x8devsko podnare\xc4\x8dje izrazito me\xc5\xa1ano. Govor ju\xc5\xbenoslovanskih Uskokov pa je skozi stoletja pustil neizbrisne sledi v dana\xc5\xa1njem belokranjskem nare\xc4\x8dju.'